Det danske professionelle kontinentalhold CULT Energy Pro Cycling har i lang tid kæmpet for at finde en ny sponsor til at holde liv i Danmarks største cykelprojektet, og nu kan der være banebrydende nyt på vej. Holdet har indkaldt til pressemøde i Aarhus klokken 11, hvor man, ifølge Feltet.dk's oplysninger, fusionerer med tyske Team Stölting.

Feltet.dk erfarer, at der er gode nyheder på vej til danske cykelfans, idet Skelde og kompagni på CULT Energy Pro Cycling slipper for at dreje nøglen om allerede efter et år på professionelt niveau. Flere anonyme kilder bekræfter overfor os, at holdet definitivt vil fortsætte i 2016.

Men det er ikke de eneste gode nyheder, der bliver præsenteret på den pressekonference, som starter om få timer. CULT forbliver nemlig i den næstøverste division og fortsætter i øvrigt sponsoratet, således at holdet stadig vil have en base i Danmark.

Løsningen: dansk/tysk samarbejde

Kontinentalholdet Team Stölting har i flere år overvejet at rykke en division op, men har indtil nu manglet sponsorkronerne til at tage skridtet op til fuld professionalisme. På den anden side står CULT Energy Pro Cycling. De har en professionel kontinentallicens, men de mangler en co-sponsor. Eller rettere: manglede. For nu tyder alt på en dansk/tysk sammensmeltning.

Rad-net.de - der er det tyske modstykke til DCU - bekræftede nemlig i går, at Stölting rykker en division op, og for at det skal lade sig gøre, har de brug for en licens, som CULT har. Senere slettede Rad-net.de nyheden, men det skyldes, at den var for afslørende i forhold til det pressemøde, som holdes i Aarhus senere og ikke, at nyheden var usand.

Holdene har allerede en tæt forbindelse, idet både sportsdirektør Luke Roberts og rytter Christian Mager kom til det danske hold fra Stölting for knap et år siden, og denne forbindelse bliver nu mange gange tættere, idet Stölting leverer de ekstra sponsorkroner, der gør, at CULT Energy Pro Cyclings licens for 2016 ikke går til spilde.

Hovedpersonerne holder tæt

Trods mange forsøg har det ikke været muligt for Feltet.dk at komme i kontakt med CULT Energy Pro Cyclings ledende sportsdirektør Michael Skelde eller pressechef Allan Jørgensen. Flere andre personer fra holdets omgivelser, som vi har snakket med, sagde, at de ikke vidste noget om, hvilken nyhed der skal afsløres i dag.

Og her er tyskerne helt på linje med danskerne, for de vil heller ikke afsløre noget for tidligt. Da Feltet.dk i går ringede til Team Stöltings pressechef Jan Oelerich og konfronterede ham med rygtet, svarede han:

”Det kan jeg ikke kommentere på endnu. I bliver nødt til at vente til i morgen [torsdag, red.], lige nu kan jeg ikke sige mere.”

En række interaktioner fra ryttere og andre ansatte på forskellige sociale medier bekræfter dog - i samspil med Feltet.dk's øvrige oplysninger - alligevel fusionen på sin vis.



CULT fortsætter som stærk, dansk base

Et af de spændende punkter i det kommende samarbejde er naturligvis, om holdet forbliver på danske hænder, eller om det overdrages til tysk licens. Og her er der mere godt nyt, for alt tyder på, at holdet forbliver dansk, da pressemødet holdes i Danmark og CULT fortsætter som sponsor.



Meget peger i retning af, at det nye fusionshold kommer til at hedde CULT Trading. Feltet.dk erfarer, at det tyske firma Stölting har registreret domainet CULT-trading.com, som ikke overraskende - indtil videre - fører til Stölting Service Groups egen hjemmeside. Det er Stöltings IT-medarbejder Torsten Lieber, som stod for registeringen den 7. august 2015 - en registering, der samtidig endeligt bekræfter det dansk/tyske samarbejde.

Pressekonferencen, der kommer til at foregå i Aarhus, starter som sagt klokken 11. Feltet.dk live-opdaterer direkte derfra.